REGOLAMENT TAL-KUMMISSJONI (KE) Nru 1458/2004
tas-16 ta' Awissu 2004
li jemenda r-Regolament tal-Kunsill (KE) Nru 2368/2002 li jimplimenta l-iskema ta’ ċertifikazzjoni Kimberly Process għall-kummerċ internazzjonali fid-djamanti mhux raffinati
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2368/2002 li timplimenta l-iskema ta’ ċertifikazzjoni Kimberly Process, għall-kummerċ internazzjonali fid-djamanti mhux raffinati (1), kif l-aħħar emendat mir-Regolament tal-Kummissjoni (KE) Nru 913/2004 (2) u b’mod partikolari l-Artikolu 20 ta’ dan ir-regolament,
Billi:
(1)
L-Artikolu 20 tar-Regolament (KE) Nru 2368/2002 jemenda l-lista ta’ parteċipanti fl-iskema ta’ ċertifikazzjoni Kimberly Process fl-Anness II.
(2)
Il-Presidju ta’ l-iskema ta’ ċertifikazzjoni Kimberly Process, permezz ta’ l-Avviż tal-Presidju tal-15 ta’ Ġunju 2004, nieda lista aġġornata tal-Parteċipanti fl-iskema. L-aġġornar tal-lista jirrigwarda iż-żieda tan-Norveġja bħala Parteċipant mill-15 ta’ Ġunju 2004. L-Anness II għandu għalhekk jiġi emendat f’dan ir-rigward,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 2368/2002 huwa mibdul bl-Anness li jinsab ma’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej. Ser japplika mill-15 ta’ Ġunju 2004.
Dan ir-Regolament ser jorbot fit-totalità tiegħu u ser japplika direttament fl-Istati Membri kollha.
Magħmul fi Brussel, nhar is-16 ta' Awissu 2004.